DA Den Europæiske Unions Tidende C 309/3

KOMMISSIONENS UDTALELSE

af 27. november 2008

i henhold til artikel 7 i Europa-Parlamentets og Rådets direktiv 98/37/EF for så vidt angår et forbud, som de ungarske myndigheder har vedtaget angående en slagboremaskine af mærket REDLINE MD-2007-140

(EØS-relevant tekst)

(2008/C 309/02)

1. De ungarske myndigheders anmeldelse

I henhold til artikel 2, stk. 1, i direktiv 98/37/EF om indbyrdes tilnærmelse af medlemsstaternes lovgivning om maskiner skal medlemsstaterne træffe de nødvendige foranstaltninger for, at de maskiner, som direktivet finder anvendelse på, kun kan markedsføres og ibrugtages, hvis de ikke bringer personers og i givet fald husdyrs eller goders sikkerhed og sundhed i fare, når de installeres og vedligeholdes på passende vis og anvendes i overensstemmelse med deres bestemmelse.

I henhold til direktivets artikel 7, stk. 1, skal en medlemsstat, hvis den konstaterer, at maskiner, der er forsynet med CE-mærkning, og som anvendes i overensstemmelse med deres bestemmelse, vil kunne frembyde fare for personers og i givet fald husdyrs eller goders sikkerhed, træffe alle nødvendige foranstaltninger for at trække maskinerne tilbage fra markedet, forbyde deres markedsføring og ibrugtagning eller indskrænke deres frie bevægelighed. Medlemsstaten underretter straks Kommissionen om disse foranstaltninger og anfører grundene til sin beslutning.

Den 23. juli 2007 underrettede de ungarske myndigheder Kommissionen om en foranstaltning, der forbyder markedsføring af en håndholdt bærbar elektrisk slagboremaskine af mærket REDLINE, model RL/ID0955-910. Maskinen var fremstillet af Yongkang Zhengda Industrial Co. Ltd, Gushan Town, Yongkang, Zhejiang, 321307, Kina, og distribueret af Baumann Hungary Kft., H-1162 Budapest, János utca 118.

Europa-Kommissionen modtog følgende dokumenter:

— attest nr. 04SHW2481-01 af 15. december 2004 udstedt af Intertek Deutschland GmbH, for en slagboremaskine, model Z1JE-KZ2-16B, vedrørende tildeling af »GS«-mærket

— attest nr. JSH0411181 af 1. december 2004 og attest nr. 432960 af 15. december 2004 udstedt af Intertek ETL SEMKO, Shanghai, for samme model slagboremaskine, Z1JE-KZ2-16B

— erklæring fra Yongkang Zhengda Industrial Co. af 18. juni 2006 om, at slagboremaskinen af model Z1JE-KZ2-16B ækvivalerer med model RL/ID0955-910, der er omfattet af den ungarske foranstaltning

— EF-overensstemmelseserklæring udstedt af Baumann Hungary Kft. den 11. august 2006 med reference til attest nr. JSH0411181.

I henhold til direktivets artikel 7, stk. 2, skal Kommissionen efter at have holdt samråd med de berørte parter tage stilling til, om den finder den pågældende foranstaltning berettiget eller ej. Hvis Kommissionen finder, at foranstaltningen er berettiget, skal den underrette medlemsstaterne herom, så de kan træffe alle nødvendige foranstaltninger for så vidt angår de pågældende maskiner i overensstemmelse med deres forpligtelser i henhold til artikel 2, stk. 1.

2. De ungarske myndigheders begrundelse

De ungarske myndigheder traf foranstaltningen med den begrundelse, at slagboremaskinen ikke var i overensstemmelse med nedenstående væsentlige sundheds- og sikkerhedskrav i bilag I til direktiv 98/37/EF (under henvisning til specifikationerne i de europæiske harmoniserede standarder EN 60745-1:2003 — »Elektrisk motordrevet håndværktøj — Sikkerhed — Del 1: Almindelige bestemmelser«, og EN 60745-2-1:2003 — »Elektrisk motordrevet håndværktøj — Sikkerhed — Del 2-1: Særlige bestemmelser for boremaskiner og slagboremaskiner«):

1.5.1. Risici, der skyldes elektrisk energi, og 1.5.6 — Brandfare

Maskinen udgør en brandfare på grund af ikke fastgjorte indre ledninger, som kan forårsage kortslutning.

1.5.6. Brandfare

Under varmeprøven gik der ild i maskinen; den udsendte røg og flammer og gik derefter i stå.

3. Kommissionens udtalelse

Kommissionen anmodede den 15. november 2007 pr. brev Baumann Hungary Kft. — som underskrev EF-overensstemmelseserklæringen — om at fremsende firmaets bemærkninger til de ungarske myndigheders foranstaltning.

Den 15. november 2007 henvendte Kommissionen sig også skriftligt til Intertek ETL SEMKO, Shanghai, og til Intertek Deutschland GmbH, som havde udstedt overensstemmelseserklæringer for slagboremaskinen af model Z1JE-KZ2-16B, som angiveligt var påstået ækvivalent med den slagboremaskine af model RL/ID0955-910, der var omfattet af den ungarske foranstaltning.

Indtil dato har man ikke modtaget svar.

På baggrund af den foreliggende dokumentation er det Kommissionens opfattelse, at de ungarske myndigheder har påvist, at den maskine, som er genstand for forbuddet, ikke er i overensstemmelse med ovennævnte væsentlige sundheds- og sikkerhedskrav. Maskinens manglende overensstemmelse er til alvorlig fare for brugerens sikkerhed.

Efter at have fulgt den foreskrevne procedure er Kommissionen således af den opfattelse, at de ungarske myndigheders foranstaltning er berettiget.